
–	uzimajući u obzir europsku građansku inicijativu „My Voice, My Choice: za siguran i dostupan pobačaj” (ECI(2024)000004),
–	uzimajući u obzir Provedbenu odluku Komisije (EU) 2024/1158 оd 10. travnja 2024. o zahtjevu za registraciju europske građanske inicijative pod nazivom „My Voice, My Choice: za siguran i dostupan pobačaj” u skladu s Uredbom (EU) 2019/788 Europskog parlamenta i Vijeća[footnoteRef:1], [1:  	SL L, 2024/1158, 19.4.2024., ELI: http://data.europa.eu/eli/dec_impl/2024/1158/oj.] 

–	uzimajući u obzir članak 9., članak 19., članak 24. prvi stavak i članak 168. stavke 5. i 7. Ugovora o funkcioniranju Europske unije,
–	uzimajući u obzir članak 2., članak 3. i članak 11. stavak 4. Ugovora o Europskoj uniji,
–	uzimajući u obzir članke 1., 3., 4. i 21. Povelje Europske unije o temeljnim pravima,
–	uzimajući u obzir Konvenciju o ukidanju svih oblika diskriminacije žena iz 1979.,
–	uzimajući u obzir Opću deklaraciju o ljudskim pravima iz 1948.,
–	uzimajući u obzir Europsku konvenciju o ljudskim pravima iz 1950.,
–	uzimajući u obzir Pekinšku deklaraciju i Platformu za djelovanje iz 1995.,
–	uzimajući u obzir svoju Rezoluciju od 26. studenoga 2020. o de facto zabrani prava na pobačaj u Poljskoj[footnoteRef:2], [2:  	SL C 425, 20.10.2021., str. 147.] 

–	uzimajući u obzir svoju Rezoluciju od 24. lipnja 2021. o stanju u pogledu seksualnog i reproduktivnog zdravlja i prava u EU-u u kontekstu zdravlja žena[footnoteRef:3], [3:  	SL C 81, 18.2.2022., str. 43.] 

–	uzimajući u obzir svoju Rezoluciju od 11. studenoga 2021. o prvoj obljetnici de facto zabrane pobačaja u Poljskoj[footnoteRef:4], [4:  	SL C 205, 20.5.2022., str. 44.] 

–	uzimajući u obzir svoju Rezoluciju od 5. svibnja 2022. o posljedicama koje rat u Ukrajini ostavlja na žene[footnoteRef:5], [5:  	SL C 465, 6.12.2022., str. 155.] 

–	uzimajući u obzir svoju Rezoluciju od 9. lipnja 2022. o prijetnjama pravu na pobačaj u svijetu: moguće ukidanje prava na pobačaj u SAD-u od strane Vrhovnog suda[footnoteRef:6], [6:  	SL C 493, 27.12.2022., str. 120.] 

–	uzimajući u obzir svoju Rezoluciju od 7. srpnja 2022. o odluci Vrhovnog suda SAD-a o ukidanju prava na pobačaj u Sjedinjenim Američkim Državama i potrebi za zaštitom prava na pobačaj i zdravlja žena u EU-u[footnoteRef:7], [7:  	SL C 47, 7.2.2023., str. 268.] 

–	uzimajući u obzir svoju Rezoluciju od 22. studenoga 2023. o prijedlozima Europskog parlamenta za izmjenu Ugovorâ[footnoteRef:8], [8:  	SL C, C/2024/4216, 24.7.2024., ELI: http://data.europa.eu/eli/C/2024/4216/oj.] 

–	uzimajući u obzir svoju Rezoluciju od 28. veljače 2024. o Izvješću Komisije o vladavini prava za 2023.[footnoteRef:9], [9:  	SL C, C/2024/6743, 26.11.2024., ELI: http://data.europa.eu/eli/C/2024/6743/oj.] 

–	uzimajući u obzir svoju Rezoluciju od 11. travnja 2024. o uključivanju prava na pobačaj u Povelju EU-a o temeljnim pravima[footnoteRef:10], [10:  	SL C, C/2025/1279, 13.3.2025., ELI: http://data.europa.eu/eli/C/2025/1279/oj.] 

–	uzimajući u obzir smjernice Svjetske zdravstvene organizacije (SZO) iz 2015. naslovljene „Siguran pobačaj: tehničke i političke smjernice za zdravstvene sustave”,
–	uzimajući u obzir Strategiju SZO-a za razdoblje 2017. – 2021. o zdravlju i dobrobiti žena u europskoj regiji SZO-a i povezano izvješće naslovljeno „Zdravlje i dobrobit žena u Europi: korak dalje od prednosti u pogledu smrtnosti”, koji su objavljeni 30. rujna 2016.,
–	uzimajući u obzir akcijski plan SZO-a naslovljen „Akcijski plan za spolno i reproduktivno zdravlje: prema ostvarenju ciljeva održivog razvoja do 2030. u Europi – nitko ne smije biti zapostavljen”, koji je objavljen 12. rujna 2016., 
–	uzimajući u obzir smjernice SZO-a o skrbi povezanoj s pobačajem, objavljene 8. ožujka 2022., i drugo izdanje tih smjernica, objavljeno 24. kolovoza 2025.,
–	uzimajući u obzir komunikaciju Komisije od 5. ožujka 2020. naslovljenu „Unija ravnopravnosti: Strategija za rodnu ravnopravnost 2020. – 2025.” (COM(2020)0152),
[bookmark: _Hlk211931820]–	uzimajući u obzir komunikaciju Komisije od 12. studenoga 2020. naslovljenu „Unija ravnopravnosti: Strategija o ravnopravnosti LGBTIQ osoba 2020. – 2025.” (COM(2020)0698),
–	uzimajući u obzir komunikaciju Komisije od 8. listopada 2025. naslovljenu „Unija ravnopravnosti: strategija o ravnopravnosti LGBTIQ+ osoba za razdoblje 2026. – 2030.” (COM(2025)0725),
–	uzimajući u obzir Plan EU-a za prava žena za 2025. (COM(2025)0097) i njegov prilog,
–	uzimajući u obzir Direktivu 2011/24/EU Europskog parlamenta i Vijeća od 9. ožujka 2011. o primjeni prava pacijenata u prekograničnoj zdravstvenoj skrbi[footnoteRef:11], [11:  	SL L 88, 4.4.2011., str. 45., ELI: http://data.europa.eu/eli/dir/2011/24/oj.] 

–	uzimajući u obzir relevantnu sudsku praksu Europskog suda za ljudska prava u pogledu pristupa uslugama reproduktivne zdravstvene skrbi, uključujući njegovu presudu od 16. prosinca 2010. u predmetu A, B i C / Irska (zahtjev br. 25579/05), njegovu presudu od 30. listopada 2012. u predmetu P. i S. / Poljska (zahtjev br. 57375/08) i njegovu presudu od 25. srpnja 2017. u predmetu Carvalho Pinto de Sousa Morais / Portugal (zahtjev br. 17484/15),
–	uzimajući u obzir izvješće Centra za reproduktivna prava od 23. rujna 2025. naslovljeno „Europski zakoni o pobačaju 2025. – politike, napredak i izazovi”,
–	uzimajući u obzir dokument Europskog parlamentarnog foruma za spolna i reproduktivna prava naslovljen „Atlas Europe prema politici u području kontracepcije 2025.”, objavljen 14. veljače 2025., 
–	uzimajući u obzir članak 228. stavak 8. Poslovnika,
–	uzimajući u obzir Prijedlog rezolucije Odbora za prava žena i rodnu ravnopravnost,
A.	budući da je europska građanska inicijativa instrument s pomoću kojeg građani EU-a mogu pozvati Komisiju da predloži novo zakonodavstvo; budući da, kad europska građanska inicijativa prikupi najmanje milijun potpisa, Komisija u roku od šest mjeseci od njezina potvrđivanja mora navesti koje mjere namjerava poduzeti kao odgovor na tu inicijativu;
B.	budući da je „My Voice, My Choice” građanski pokret koji okuplja više od 300 organizacija diljem Europe; budući da taj pokret poziva EU da osigura siguran i dostupan pobačaj za sve i zahtijeva od EU-a da donese zakonodavstvo kojim bi se stvorio financijski mehanizam za pomoć državama članicama koje se dobrovoljno priključe mehanizmu za pružanje sigurne skrbi u vezi s pobačajem za sve one koji mu nemaju pristup;
C.	budući da je u Odluci (EU) 2024/1158 o registraciji te europske građanske inicijative Komisija navela da se „čini da sama činjenica pružanja financijske potpore za pružanje te vrste zdravstvenih usluga ne bi bila izravno ciljano zadiranje u nadležnosti država članica za utvrđivanje vlastite zdravstvene politike i organizaciju pružanja zdravstvenih usluga”;
D.	budući da je pristup spolnom i reproduktivnom zdravlju i pravima, uključujući sigurnu, univerzalno dostupnu i zakonitu skrb u vezi s pobačajem, jedno od temeljnih prava; budući da se zabranom pristupa reproduktivnoj skrbi ne smanjuje potreba za skrbi u vezi s pobačajem, već se povećava učestalost pribjegavanja nesigurnom pobačaju, što negativno utječe na mnoga područja života žena i djevojčica, uključujući njihovu plodnost i smrtnost, ili prisiljava pacijentice da putuju u inozemstvo kako bi dobile zakonitu skrb u vezi s pobačajem;
E.	budući da se mora zajamčiti pravo pojedinaca da ostvaruju svoju reproduktivnu autonomiju, uključujući pravo da slobodno i odgovorno odlučuju o tome hoće li, kada i kako imati djecu, kako bi se postigla rodna ravnopravnost i potpuno uživanje ljudskih prava za sve u Europi; budući da se pravo na tjelesni integritet i autonomiju mora u potpunosti poštovati i jamčiti;
F.	budući da, prema Odboru UN-a za ukidanje diskriminacije žena, pravo žena na zdravlje uključuje njihova spolna i reproduktivna prava te da Odbor u svojoj Općoj preporuci br. 35 navodi da su „kršenja spolnog i reproduktivnog zdravlja i prava žena, kao što su prisilna sterilizacija, prisilni pobačaj, prisilna trudnoća, kriminalizacija pobačaja, uskraćivanje ili odgoda sigurnog pobačaja ili skrbi nakon pobačaja, prisilni nastavak trudnoće te zlostavljanje i maltretiranje žena i djevojčica koje traže informacije, robu i usluge povezane sa spolnim i reproduktivnim zdravljem, oblici rodno uvjetovanog nasilja koji se, ovisno o okolnostima, mogu smatrati mučenjem ili okrutnim, neljudskim ili ponižavajućim postupanjem”; budući da taj odbor poziva države da stave izvan snage zakone kojima se kriminalizira pobačaj; budući da SZO i međunarodna tijela za ljudska prava pozivaju zemlje da legaliziraju pobačaj na zahtjev i uklone nepotrebne i štetne prepreke kojima se odgađa ili sprečava pravodoban pristup skrbi povezanoj s pobačajem;
G.	budući da su spolno i reproduktivno zdravlje i prava uključeni u ciljeve održivog razvoja UN-a, posebno cilj 3.7. o osiguravanju univerzalnog pristupa uslugama zdravstvene skrbi u području spolnog i reproduktivnog zdravlja te cilj 5.6. o osiguravanju univerzalnog pristupa spolnom i reproduktivnom zdravlju i pravima;
H.	budući da je ostvarenje spolnog i reproduktivnog zdravlja i prava ključno za poštovanje ljudskog dostojanstva te je neodvojivo povezano s borbom protiv seksualnog i rodno uvjetovanog nasilja, postizanjem rodne ravnopravnosti i poštovanjem drugih ljudskih prava, kao što su prava na život, zdravlje, privatnost i sigurnost osobe, nediskriminacija, jednakost pred zakonom i sloboda od mučenja i drugog okrutnog, nečovječnog ili ponižavajućeg postupanja ili kažnjavanja;
I.	budući da nemogućnost pristupa univerzalno dostupnom, sigurnom i zakonitom pobačaju izravno ograničava prava žena, uključujući njihova prava na samoodređenje, tjelesni i mentalni integritet, zdravlje, obrazovanje i rad; budući da ograničavanje takvih prava svodi žene na njihovu reproduktivnu ulogu i time stvara diskriminaciju na temelju spola;
J.	budući da su mnoge države članice EU-a poduzele smislene zakonodavne korake kako bi unaprijedile pristup pobačaju uklanjanjem štetnih postupovnih i regulatornih prepreka te ukidanjem kaznenih sankcija; budući da, međutim, dvije države članice i dalje ne dopuštaju pobačaj na zahtjev, osam država članica i dalje ima obvezno razdoblje čekanja, a nekoliko država članica ne nadoknađuje ni ne subvencionira skrb povezanu s pobačajem ili nudi samo ograničenu financijsku pokrivenost; budući da 11 zemalja u Europi ne pruža mogućnost medicinskog pobačaja (tj. nekirurškog pobačaja), a samo pet zemalja dopušta skrb u vezi s pobačajem putem telemedicine; budući da se rokovi za pobačaj na zahtjev znatno razlikuju unutar Europe, odnosno variraju od 10 tjedana do 24 tjedna;
K.	budući da neke države članice i dalje zadržavaju regresivne prepreke pristupu pobačaju, uključujući obvezno savjetovanje, mogućnost da zdravstveni djelatnici odbiju pružiti skrb povezanu s pobačajem, obvezne ultrazvuke, nedovoljnu pokrivenost financijskih troškova, obvezna odobrenja trećih strana, ograničenja razloga za odobravanje skrbi povezane s pobačajem i ograničenja metoda pobačaja; budući da su neke države članice čak nedavno uvele takve prepreke;
L.	budući da podaci pokazuju da se većina pobačaja obavlja u prvom tromjesečju i da većina žena koje imaju pobačaj već ima djecu, da su u braku ili u dugoročnoj vezi ili da su u to vrijeme upotrebljavale kontracepciju;
M.	budući da oko 20 milijuna žena u Europi[footnoteRef:12] nema pristup sigurnoj i zakonitoj skrbi povezanoj s pobačajem te da je njihovo zdravlje i dalje ugroženo; budući da ta brojka uključuje žene koje bježe od sukoba i ratova te migrantice; [12:  	Ta se brojka temelji na broju žena koje žive u Poljskoj i Malti i koje nemaju pristup pobačaju zbog restriktivnih zakona u njihovim zemljama boravišta te ograničenja u drugim državama članicama EU-a.] 

N.	budući da su mnoge žene prisiljene putovati preko granica kako bi pristupile skrbi povezanoj s pobačajem u drugoj zemlji EU-a, pri čemu se često suočavaju s financijskim, logističkim i psihološkim preprekama, unatoč tome što postoje pravila EU-a o prekograničnoj zdravstvenoj skrbi;
O.	budući da prema Ugovoru o funkcioniranju Europske unije „Unija uzima u obzir zahtjeve povezane sa ... zaštitom zdravlja ljudi” (članak 9.) i da može „usvajati i poticajne mjere čiji je cilj štititi i poboljšati zdravlje ljudi” (članak 168.);
P.	budući da bi sve žene i djevojčice trebale imati jednak pristup zdravstvenim uslugama bez obzira na to gdje borave, bez diskriminacije; budući da se marginalizirane osobe, uključujući rasne, etničke i vjerske manjine, migrante, osobe u nepovoljnom socioekonomskom položaju, osobe koje žive u ruralnim područjima, osobe s invaliditetom, pripadnike zajednice LGBTQI+ i žrtve nasilja, često suočavaju s dodatnim preprekama, intersekcijskom diskriminacijom i nasiljem u pristupu zdravstvenoj skrbi;
Q.	budući da samo biološke žene mogu zatrudnjeti i rađati djecu;
R.	budući da su razlike u skrbi povezanoj s pobačajem u Europi stvarnost; budući da zdravstveni sustavi nekih država članica već moraju obuhvatiti pacijentice iz drugih država članica koje traže skrb u vezi s pobačajem zbog ograničenja koja ondje postoje, stoga se ovom europskom građanskom inicijativom predlaže financijska kompenzacija za te države članice;
S.	budući da neke žene ne mogu putovati radi pristupa skrbi povezanoj s pobačajem zbog financijskih ograničenja;
T.	budući da postojeće zakonodavstvo EU-a nije prikladno za odgovor na izazove prekogranične skrbi povezane s pobačajem;
1.	pozdravlja europsku građansku inicijativu „My Voice, My Choice”, koja je prikupila 1,2 milijuna potpisa i koju je Komisija službeno priznala 1. rujna 2025., te ističe da je tom inicijativom stvoren dosad nezabilježen pokret diljem Europe koji okuplja razne građane, posebno mlade;
2.	poziva Komisiju da u skladu s prijedlogom europske građanske inicijative „My Voice, My Choice” uspostavi mehanizam u kojem će države članice moći sudjelovati na dobrovoljnoj osnovi, uz financijsku potporu EU-a kako bi se osigurala solidarnost, bez uplitanja u nacionalne zakone i propise; poziva Komisiju da podnese prijedlog kojim bi se državama članicama pružila financijska potpora kako bi im se omogućilo da osiguraju siguran prekid trudnoće, u skladu sa svojim nacionalnim pravom, za sve osobe u EU-u koje još uvijek nemaju pristup sigurnom i zakonitom pobačaju;
3.	naglašava da je europska građanska inicijativa „My Voice, My Choice” izravan poziv građana EU-a i da joj je cilj stvoriti sigurniji i ravnopravniji EU koji pruža jednaku razinu zdravstvenih usluga svima u Europi te EU koji ljudima nudi priliku za slobodniji, sigurniji i bolji život bez obzira na to gdje žive i u kakvim se uvjetima nalaze; napominje da je cilj predloženog programa služiti širokoj skupini pacijentica u širokom spektru usluga povezanih s pobačajem;
4.	podsjeća da su nediskriminacija, mentalni i tjelesni integritet, koordinacija i zajamčeni minimalni standardi za zdravstvenu skrb u svim državama članicama dio naših europskih vrijednosti i da ih je potrebno braniti; naglašava da EU ima važnu ulogu u podupiranju napora država članica da unaprijede pružanje kvalitetnih usluga u području spolnog i reproduktivnog zdravlja i prava, uključujući skrb u vezi s pobačajem;
5.	osuđuje nazadovanje u pogledu prava žena i rodne ravnopravnosti u Europi i svijetu, uključujući nazadovanje u pogledu spolnog i reproduktivnog zdravlja i prava te napade na borce za spolno i reproduktivno zdravlje i prava; oštro osuđuje antirodne pokrete kojima se nastoje ugroziti rodna ravnopravnost i prava žena; poziva na snažnije europsko djelovanje kako bi se suzbili antirodni pokreti, zaštitila tjelesna autonomija i osigurao univerzalan pristup spolnom i reproduktivnom zdravlju i pravima, uključujući informacije o planiranju obitelji, cjenovno pristupačnu kontracepciju, siguran i zakonit pobačaj te zdravstvenu skrb za majke;
6.	ponavlja svoj poziv Komisiji da u potpunosti iskoristi svoju nadležnost u području zdravstvene politike i da pruži potporu državama članicama u jamčenju univerzalnog pristupa spolnom i reproduktivnom zdravlju i pravima u okviru programa „EU za zdravlje” za razdoblje 2021. – 2027.;
7.	ponavlja svoj poziv da se pravo na pobačaj uključi u Povelju Europske unije o temeljnim pravima i potiče Vijeće da sazove konvenciju za reviziju Ugovorâ te da u Povelju doda zdravstvenu skrb u području spolnog i reproduktivnog zdravlja i pravo na siguran i zakonit pobačaj;
8.	podsjeća da nedostatak potpunog pristupa pobačaju u mnogim dijelovima Europe ne samo da dovodi žene u opasnost od tjelesnih ozljeda, već uzrokuje i neprimjeren gospodarski i mentalni stres za žene i obitelji;
9.	izražava zabrinutost zbog pravnih i praktičnih prepreka pobačaju u određenim državama članicama te poziva na dijalog i razmjenu najboljih praksi kako bi se osigurao pristup spolnom i reproduktivnom zdravlju i pravima; poziva države članice da reformiraju svoje zakone i politike o pobačaju kako bi ih uskladile s međunarodnim standardima u području ljudskih prava i smjernicama za javno zdravlje;
10.	podsjeća na nadležnost EU-a u području prekograničnih zdravstvenih usluga, jačanja nacionalnih zdravstvenih sustava i uzlazne konvergencije zdravstvenih standarda kako bi se smanjile zdravstvene nejednakosti; napominje da se sredstva EU-a koriste za izravno financiranje ili sufinanciranje zdravstvenih usluga u državama članicama u drugim slučajevima, na primjer za probir raka, u okviru potporne nadležnosti Unije;
11.	podsjeća da Komisija u svojoj Odluci (EU) 2024/1158 smatra da je cilj inicijative izraditi zakonodavni prijedlog o financijskoj potpori državama članicama koja nije već pokrivena programom „EU za zdravlje”, čime bi se pružila znatna dodana vrijednost;
12.	u tom pogledu podsjeća da Komisija smatra da predloženi mehanizam financijske potpore ne utječe na utvrđivanje ili organizaciju zdravstvenih politika država članica;
13.	poziva Komisiju da osigura da se taj prijedlog uključi i u trenutačni i u sljedeći višegodišnji financijski okvir kako bi se nastavilo poboljšanje javnog zdravlja diljem Europe i poduprlo djelovanje država članica u promicanju pristupa spolnoj i reproduktivnoj zdravstvenoj skrbi;
14.	nalaže svojoj predsjednici da ovu Rezoluciju proslijedi Vijeću i Komisiji.

